Solinski inovator Ivan Mrvoš koji je osvojio svijet pametnim klupama objavio je ugovor sklopljen između splitske gradske uprave i Marka Perkovića Thompsona za njegov nastup povodom proslave Oluje.

I dok je gradska uprava vodila pregovore s pjevačem iz Čavoglava te odbijala precizirati iznos o kojem se radi, da bi mediji 'slomili' menadžera koji je otkrio iznos, ne navodeći koliko ide Thompsonu, Mrvoš se snebiva nad ugovorom.

- Iskreno, ne zanima me ni Thompson, ni njegova glazba, ali sam odlučio pogledati ugovor, jer znam kako bi inače trebali izgledati normalni ugovori između bilo koje jedinice lokalne samouprave i privatne tvrtke. Ovo nije takav ugovor. Ovo je, u najmanju ruku, komedija od ugovora - navodi.

Kako kaže, daje si pravo da to napiše, s obzirom na to da je pročitao tisuće stranica raznih ugovora, a od toga je barem nekoliko desetaka ugovora bilo s jedinicama lokalne samouprave.

- Zanemarimo sada nikakvu pravnu terminologiju, ali ovaj ugovor se čini napisan od strane tvrtke, a ne od strane Grada. Dapače, bilo bi katastrofalno po Grad Split da je ovo njihov službeni ugovor koji koriste inače - ističe.

Pita se i ako je to stvarno ugovor napravljen od strane tvrtke - kako je moguće da Grad Split, koji ima proračun od milijardu kuna, pristaje na propisivanje ugovora od strane tvrtke s prihodima od svega 2, 3 milijuna kuna.

- Ok, ako čak i to stavimo po strani, puno važnije pitanje je kako je moguće da osoba iz pravne službe Grada Splita, koja je rekla gradonačelniku da je ovo ok ugovor, još uvijek ima posao tamo? - slikovit je.

Mrvoš drži da je gotovo svaka stavka ovog ugovora štetna po Grad i ne shvaća da su pristali potpisati nešto ovakvo.

Potom je 'secirao'.

- Krenimo s člankom 4. koji kaže da će Grad Split platiti 500 tisuća kuna firmi High Level ukoliko ne osigura uvjete iz članka 3., što bi bilo sasvim legitimno, da su uvjeti iz članka 3. normalni i mjerljivi - što definitivno nisu. Tako se Grad Split obavezao da će oni snositi troškove organizacije i promocije koncerta (dakle dodatni troškovi). Zatim su se obvezali da će obavještavati tvrtku o napretku PR i marketing kampanje - otkriva.

Duhovito se pitao i da ga zanima kako izgleda ta aktivnost.

U analizi navodi i da se Grad obvezuje da će platiti ZAMP.

- Svakom normalnom je jasno koliko glupo zvuči rečenica da plaćaš koncert glazbenika 500 tisuća kuna ali onda tog istog glazbenika još plaćaš kroz ZAMP - uspoređuje.

Izdvojio je još detalja, tipa da će osigurati probu 4 sata ranije ili adekvatan priključak.

- Uglavnom, da je bilo koja glupost od svih navedenih prekršena - tipa da je proba osigurana tri sata prije koncerta umjesto 4 ili da je osiguran manji priključak umjesto navedenog, High Level ja mogao reći da je po članku 4. poremećeno normalno odvijanje programa, odustati od koncerta i svejedno dobiti 500 tisuća kuna - šokiran je.

Analizira i dalje.

- Zatim imamo članak 6. koji kaže da High Level ima pravo namirenja punog iznosa naknade od Grada Splita ukoliko Grad otkaže nastup zbog bilo kojeg razloga, izuzev onih u članku 7. Stvarno je realno da će se dogoditi neki od razloga iz članka 7., tipa rat ili dan nacionalne žalosti. U principu, to znači da je Grad Split otkazao nastup zbog npr. pritiska medija/javnosti ili da je bio bilo kakav ozbiljni problem s Rivom Grad bi morao platiti naknadu firmi -

precizirao je.

Isti članak kaže i da ukoliko vremenske prilike budu jako loše, High Level ima pravo zaustaviti koncert i potraživati iznos sukladno stvarno nastalim troškovima.

- Da mi je samo znati kako bi to odredili. Odnosno znam, to bi bilo, vjerovali ili ne, 500 tisuća kuna - vrlo je jasan.

Naveo je i članak 8. koji kaže da će Grad Split organizirati koncert profesionalno i primjereno izvođaču koji nastupa.

- Ahahaha, valjda bi bilo normalno da firma osigura da izvođač koji nastupa bude profesionalan i primjeren stoljeću u kojemu živimo i lokaciji na kojoj nastupa, te da ne izvikuje zabranjene pozdrave, a ako iste izvikuje da za to Grad ima pravo tražiti naknadu kao štetu za svoj ugled. Ako Split uopće više ima ugleda - ustvrdio je.

Podvukao je zaključkom da nema nigdje ni jedne jedine točke po kojoj Grad Split ima pravo na naknadu ako High Level ili Thompson otkažu koncert, naprave bilo što van zakona, promoviraju zabranjene pozdrave itd.

- Uostalom, ugovor vrijedan 500 tisuća kuna ima četiri stanice, ako su ga pročitali oni u Gradu Splitu, sigurno će te ga uspjeti pročitati i vi, pa će vam sve biti jasno - dodao je uz priloženi ugovor.

Još je pojasnio da jedan normalni ugovor s bilo kojom jedinicom lokalne samouprave izgleda onako kako izgledaju i naši ugovori, grad nešto kupuje, po specifikaciji se u detalj (u vijak) zna što je to nešto. Zna se točna vrijednost, točan dan i sat instalacije, zna se visina penala koju imamo ako kasnimo čak i jedan dan s instalacijom.

- Zna se koliki je garantni rok, moramo izvaditi bjanko zadužnicu prije isporuke, zatim bjanko zadužnicu za garanciju (nakon isporuke), a plaćanje je 60 do 90 dana od dana isporuke. Nema ni jedne jedine stavke koja štiti nas kao dobavljača proizvoda i/ili usluge. J...ga, nismo svi Thompson - ironično je naglasio.